Vilnius, 2021 m. rugsėjo 10 d.

**Pokyčiai nuo rugsėjo 13 dienos: kuriose „Lidl“ parduotuvėse reikės galimybių paso**

**Nuo rugsėjo 13 d. galimybių pasas bus reikalingas trijose prekybos tinklo „Lidl“ parduotuvėse. Iš viso Lietuvoje veikia 57 „Lidl“ parduotuvės, tačiau tik viena iš jų turi didesnį nei 1500 kv. m. prekybos plotą, o dvi yra įsikūrusios didesniuose prekybos centruose. Galimybių pasą pateikti reikės apsiperkant dviejose „Lidl“ parduotuvėse Vilniuje (Gedimino pr. 9, Nidos g. 1) ir vienoje parduotuvėje Kaune (Pramonės pr. 6B).**

Šiose parduotuvėse pirkėjų galimybių pasus mobiliaisiais įrenginiais tikrins apsaugos darbuotojai, jų viduje rekomenduojama ir toliau dėvėti apsaugines veido kaukes. Likusiose 54-iose „Lidl“ parduotuvėse, kurių prekybos salės plotas nesiekia 1500 kv. metrų, galimybių pasai tikrinami nebus, šiose parduotuvėse apsauginės veido kaukės išlieka privalomos. Visose parduotuvėse ir toliau bus prašoma laikytis saugaus 2 metrų atstumo, dezinfekuoti rankas, šviežių kepinių skyriuje mūvėti apsaugines vienkartines pirštines.

Visose „Lidl“ parduotuvėse ir toliau išliks galioti dar karantino metu įvesti griežti koronaviruso prevencijos reikalavimai – dezinfekuojami įvairūs parduotuvės paviršiai, padidinta parduotuvių ventiliacija, išlieka saugaus atstumo žymėjimas prie kasų. Pirkėjų saugumui užtikrinti, visi „Lidl“ parduotuvių darbuotojai ir toliau dėvės apsaugines veido kaukes.

Padidintas dėmesys „Lidl“ parduotuvėse ir toliau bus skiriamas ne tik pirkėjams, bet ir darbuotojams. Šiuo metu beveik 89 proc. „Lidl Lietuva“ įmonės darbuotojų yra pasiskiepiję, kiti reguliariai testuojasi arba planuoja pasiskiepyti artimiausiu metu.

Šiuo metu iš viso Lietuvoje veikia 57 „Lidl“ prekybos tinklo parduotuvės 23-uose šalies miestuose – Vilniuje, Kaune, Klaipėdoje, Šiauliuose, Alytuje, Marijampolėje, Kėdainiuose, Telšiuose, Kretingoje, Mažeikiuose, Tauragėje, Jonavoje, Panevėžyje, Ukmergėje, Utenoje, Plungėje, Palangoje, Elektrėnuose, Visagine, Šilutėje, Radviliškyje, Vilkaviškyje bei Druskininkuose.

**Daugiau informacijos:**
Lina Skersytė
Korporatyvinių reikalų ir komunikacijos departamentas
UAB „Lidl Lietuva“
Tel. +370 5 267 3228, mob. tel. +370 680 53556
lina.skersyte@lidl.lt